Gauteng ‘mors geld’ op e-tolArgieffoto Die Bondgenootskap teen Stedelike Tol (Outa) het die Gautengse regering se besluit, om R123 miljoen in sy 2015 begroting aan Sanral te allokeer vir sy Gautengse hoofwegverbeteringsprojek (GFIP), as ŉ “mors van geld” veroordeel. Die organisasie het gesê hy is besorg dat hierdie besluit ernstige gevolge vir Gautengse belastingbetalers sal inhou. “Net so waardevol as wat die R123 miljoen aangewend kon word vir ander dringende prioriteite in die provinsie, is dit ŉ druppel in die emmer vir die finansiële swart gat wat Sanral se e-tolstelsel geword het,” het Wayne Duvenage, voorsitter van Outa, gesê. “Die maandelikse betalings wat die e-tolskema benodig om sy vereiste doelwit te bereik is meer as R260 miljoen. Gauteng se bydrae is nie eers die helfte van een maand se betaling nie,” het hy verduidelik. “Dit beteken in effek dat niks van hierdie geld gebruik sal word om die verband af te los nie. Wie weet waarvoor sal dit aangewend word? Die belastingbetalers in Gauteng se geld sal bloot net weer gemors word op Sanral se e-tolspandabelrigheid.” Volgens Duvenage het die finansiering van Sanral se e-tolstelsel Gauteng-belastingbetalers beroof van beleggings in meer lewensvatbare projekte in die provinsie, en dit kan selfs lynreg in teenstelling wees met die Sanral-wet wat duidelik bepaal dat daar nie kruisfinansiering mag plaasvind tussen getolde en ongetolde finansiering en bedrywighede nie. “Om Gautengers se belastinggeld te gebruik en die nasionale e-tolprojek daarmee te finansier, kan ŉ growwe oortreding van die Sanral-wet wees, en dit is nóg ŉ ernstige terugslag vir die inwoners van die provinsie,” het hy bygevoeg. Duvenage het gesê Outa ondersteun die Gautengse regering se bereidwilligheid om in die provinsie se padinfrastruktuur te belê, maar stel voor dat die volle bedrag eerder aangewend word om instandhouding te doen op paaie wat verwaarloos is. “Outa hou vol dat hoofwegverbeteringsprojekte soos GFIP gefinansier moet word deur petrolheffings wat die tesourie allokeer. Wanneer die R123 miljoen van belastingbetalers se geld wat die Gautengse regering aan Sanral oorbetaal het vergelyk word met die massiewe kostes van die e-tolstelsel, is dit niks anders nie as om dekstoele rond te skuif op ŉ sinkende Titanic. Dit is ŉ aanduiding van die enorme las wat Sanral op Gautengse motoriste plaas, en die oorgrote meerderheid (nou nagenoeg 80%) weier steeds om te betaal,” het hy afgesluit.